**Transpordiamet** 4. septembril 2024

info@transpordiamet.ee

**TEABENÕUE**

Majandus- ja taristuministri 30.04.2015 määruse nr 35 „Automaatse liiklusjärelevalve süsteemi andmekogu põhimäärus“ (kehtiv kuni 30.06.2024, edaspidi viidatud kui Määrus) § 1 ja § 2 kohaselt on automaatse liiklusjärelevalve süsteemi andmekogu vastutav töötleja Transpordiamet.

Alljärgnevad küsimused puudutavad perioodi kuni 30.06.2024, s.o perioodi, mil Määrus veel kehtis.

1. Määruse § 21 kohaselt kui vastutav töötleja otsustab andmekogu pidamisega seotud ülesanded volitada volitatud töötlejale [...]. Palun infot, kas ja millal ning kellele Transpordiamet kui vastutav töötleja otsustas Määruses märgitud andmekogu pidamisega seotud ülesanded volitada volitatud töötlejale. Juhul, kui selle kohta on sõlmitud leping, siis palun see edastada.

2. Määruse § 7 lg 1 sätestab, et järelevalvesüsteem rakendub tööle Määruse § 3 punktides 1 ja 2 nimetatud õigusrikkumise korral, jäädvustab salvestise ning edastab salvestise järelevalvesüsteemi andmekogusse. Kas automaatne liiklusjärelevalve süsteem rakendub üksnes ja ainult siis tööle, kui toimub Määruses käsitletud õigusrikkumine? Ehk teisisõnu, kui Määruses mainitud õigusrikkumist ei toimu, siis kas automaatne liiklusjärelevalve süsteem ei saa tööle rakenduda? Millisel põhjusel ei saa automaatne liiklusjärelevalve süsteem ilma Määruses kajastatud õigusrikkumiseta tööle rakenduda? Kas tehniliselt on võimalik, et automaatne liiklusjärelevalve süsteem rakendub tööle ka ilma Määruses märgitud õigusrikkumise toimepanemiseta (nt pelgalt põhjusel, et sõiduk möödub järelevalvesüsteemist, kuid ei ületa kiirust)?

3. Juhul, kui automaatne liiklusjärelevalve süsteem rakendub tööle ka siis, kui ei toimu Määruses mainitud õigusrikkumist, siis palun viidake õiguslikule alusele, mis seda võimaldab.

4. Määruse § 11 lg 2 sätestab, kellel ja millisel alusel on õigus saada andmekogust andmeid. Määruse § 11 lg 2 p 4 kohaselt on õigus andmekogust andmeid saada „muudel seaduses sätestatud isikutel.“ Palun tooge konkreetselt esile, millised on need muud seaduses sätestatud isikud, kellel on veel õigus andmekogust andmeid saada ning millistel tingimustel.

Palun vastus edastada e-posti aadressile kristiina.urb@namm.ee.

Lugupidamisega

*/allkirjastatud digitaalselt/*

Kristiina Urb-Semjonov

Vandeadvokaat